Peste 1000 de oameni au protestat duminică seara în Piața Victoriei

Circa 800 de persoane protestau în jurul orei 19.00 în Piața Victoriei. Mișcările civice Rezistența și Corupția Ucide au anunțat, vineri, pe Facebook protestul împotriva OUG 92. Protestul este programat să aibă loc între orele 18 și 23.59. Se scandează împotriva liderului PSD, Liviu Dragnea: Cât de javră poți să fii, să gazezi niște copii!”

Guvernul Dăncilă a adoptat luni o ordonanță de urgență care introduce noi condiții pentru ca procurorii DNA să poată fi numiți în funcție. A fost mărită condiția de vechime de la opt la zece ani iar în loc de interviu, procurorii trebuie să fie numiți pe baza unui concurs, nu pe baza unui interviu cum este acum. Secția de procurori a CSM a interpretat că noile reguli nu se vor aplica retroactiv, dar opoziția și procurorul general au cerut Avocatului Poporului să atace OUG 92 la Curtea Constituțională, invocând între altele faptul că legea nu este clară și previzibilă.

21.00 Se intonează ca de obicei imnul național iar protestatarii au aprins luminițele telefoanelor. Se strigă ”PSD, ciuma roșie!”. Oameni au început să părăsească piața. Potrivit Agerpres,pentru scurt timp, în piaţă a fost şi fostul ministru de Interne, Doru Viorel Ursu. După ora 20,00, protestatarii au stat cu spatele la clădirea Guvernului, cu mâinile sus, şi au strigat „Jandarmeria apără hoţia!”, apoi „Demisia!”.

20:00 Sunt maxim 1500 de oameni în Piața Victoriei acum. Se scandează ”PSD, ciuma roșie.”

19: 25 Numărul protestatarilor a crescut la peste 1000. Se scandează rar, protestatarii preferă să sufle în vuvuzele. Sunt puțini jandarmi. Nu mai sunt gardurile care delimitau de regulă centrul Pieței, unde se desfășoară protestul.